KIRJALLINEN KYSYMYS P-2868/99 esittäjä(t): Marco Pannella (TDI) neuvostolle. Flora Brovinan, Albin Kurtin ja Ukshin Hotin tapaukset.



Virallinen lehti nro 280 E , 03/10/2000 s. 0151 - 0152



KIRJALLINEN KYSYMYS P-2868/99 esittäjä(t): Marco Pannella (TDI) neuvostolle (10. tammikuuta 2000) Aihe: Flora Brovinan, Albin Kurtin ja Ukshin Hotin tapaukset Belgradin viranomaiset ovat pidättäneet Flora Brovinan, lastenlääkärin ja älymystön jäsenen Pristinasta, koska hän toimitti kosovolaisille lääke- ja elintarvikeapua sodan aikana. Häntä syytetään myös terroritekojen valmistelusta. Aluksi häntä pidettiin vangittuna Lipljanin vankilassa Kosovossa, missä häntä kidutettiin useaan otteeseen, mutta sittemmin hänet on siirretty Serbiaan. Vierailujen aikana häntä on kielletty puhumasta albaniaa. Hän kärsii sydänvaivoista, mutta hänen on vaikea hankkia tarvittavia lääkkeitä. Joulukuun 9. päivänä 1999 Flora Brovina tuomittiin 12 vuodeksi vankeuteen valtion vastaisten toimien vuoksi. Myös Albin Kurtia, Pristinan opiskelijaliiton entistä edustajaa, joka pidätettiin raa'alla tavalla viime huhtikuun 28. päivänä ja jota pidetään vangittuna Poarevacin vankilassa Serbiassa, syytetään valtion vastaisista toimista ja suhteista terroristijärjestöön. Siitä lähtien, kun hänet siirrettiin Serbiaan, serbiviranomaiset ovat kieltäytyneet antamasta häntä koskevia tietoja. Ukshin Hoti, yliopiston professori, joka kuuluu Kosovon merkkihenkilöihin ja oli ehdolla Euroopan parlamentin Saharov-palkinnon saajaksi vuonna 1998, tuomittiin vuonna 1994 viideksi vuodeksi vankeuteen. Vaikka hänen vankeusrangaistuksensa päättyi viime toukokuussa, hän on edelleen kadoksissa. Kahden yhtäpitävän todistajanlausunnon mukaan hänet vapautettiin Lipljanin vankilasta viime toukokuun 16. päivänä. Belgradin viranomaiset eivät kuitenkaan ole toimittaneet mitään virallista tiedonantoa asiasta hänen perheelleen. Hänet on voitu siepata vapauttamisen jälkeen ja viedä Serbiaan. Onko neuvostolla lisätietoja edellä mainituista tapauksista? Mihin toimiin neuvosto on ryhtynyt, erityisesti Yhdistyneiden kansakuntien ja Etyjin puitteissa, saadakseen vapautetuiksi ne noin kaksituhatta kosovolaista vankia, joita yhä pidetään serbien vankiloissa, sekä saadakseen hankittua kaikki mahdolliset tiedot kadonneista henkilöistä? Vastaus (13. maaliskuuta 2000) Neuvosto on arvoisan parlamentin jäsenen tavoin vakavasti huolissaan Serbiassa vangittuina olevien kosovolaisten ja erityisesti Flora Brovinan, Albin Kurtin ja Ukshin Hotin tapauksista. Ministerit kehottivat 19. heinäkuuta 1999 pidetyssä yleisten asioiden neuvoston istunnossa Jugoslavian liittotasavaltaa takaamaan ICRC:lle esteettömän pääsyn vankien luo. Neuvosto vaati myös syytteettä vankina pidettyjen henkilöiden välitöntä vapauttamista ja sovellettavien kansainvälisten vaatimusten mukaista vankien kohtelua. Belgradin viranomaiset ovat 19. heinäkuuta pidetyn yleisten asioiden neuvoston istunnon jälkeen sallineet ICRC:lle pääsyn Serbian vankiloihin. ICRC:llä on tällä hetkellä tiedot 2000 vangitusta Kosovon albaanista ja mahdollisesti myös ajan tasalla olevat tiedot arvoisan parlamentin jäsenen mainitsemien vankien olinpaikasta ja tilanteesta. Voimme vakuuttaa arvoisalle parlamentin jäsenelle, että neuvosto aikoo edelleen seurata, edistytäänkö demokraattisten vapauksien ja vähemmistöjen oikeuksien kunnioittamisessa, sillä tämä on keskeinen tekijä Jugoslavian liittotasavallan hallitukseen kohdistuvien pakotteiden mahdollisen poistamisen kannalta.